CELEX: 32021D1299
Language: bg
Date: 2021-08-04 00:00:00
Title: Решение за изпълнение (EC) 2021/1299 на Комисията от 4 август 2021 година за отлагане на датата на изтичане на срока на одобрението на хексафлумурон за употреба в биоциди от продуктов тип 18 (текст от значение за ЕИП)

5.8.2021   
               
               
                  BG
               
               
                  Официален вестник на Европейския съюз
               
               
                  L 282/36
               
            
         РЕШЕНИЕ ЗА ИЗПЪЛНЕНИЕ (EC) 2021/1299 НА КОМИСИЯТА
         от 4 август 2021 година
         за отлагане на датата на изтичане на срока на одобрението на хексафлумурон за употреба в биоциди от продуктов тип 18
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 5 от него,
         след консултация с Постоянния комитет по биоцидите,
         като има предвид, че:
         
                     (1)
                  
                  
                     Активното вещество хексафлумурон е одобрено като активно вещество за употреба в биоциди от продуктов тип 18 (2).
                  
               
                     (2)
                  
                  
                     Одобрението на хексафлумурон за употреба в биоциди от продуктов тип 18 изтича на 31 март 2022 г. На 23 септември 2020 г. беше подадено заявление в съответствие с член 13, параграф 1 от Регламент (ЕС) № 528/2012 за подновяване на одобрението на хексафлумурон.
                  
               
                     (3)
                  
                  
                     Тъй като хексафлумурон отговаря на критериите за устойчиво, биоакумулиращо и токсично вещество (PBT вещество) или много устойчиво и много биоакумулиращо вещество (vPvB вещество) (PBT или vPvB) съгласно приложение XIII към Регламент (ЕО) № 1907/2006 на Европейския парламент и на Съвета (3), то отговаря на критериите за изключване, посочени в член 5, параграф 1, буква д) от Регламент (ЕС) № 528/2012.
                  
               
                     (4)
                  
                  
                     На 18 февруари 2021 г. оценяващият компетентен орган на Гърция уведоми Комисията за своето решение в съответствие с член 14, параграф 1 от Регламент (ЕС) № 528/2012, че е необходима пълна оценка на заявлението. Съгласно член 8, параграф 1 от Регламент (ЕС) № 528/2012 оценяващият компетентен орган извършва пълна оценка на заявлението в рамките на 365 дни след неговото валидиране.
                  
               
                     (5)
                  
                  
                     Съгласно член 8, параграф 2 от Регламент (ЕС) № 528/2012 оценяващият компетентен орган може да изиска, когато е уместно, заявителят да предостави достатъчно данни за извършването на оценката. В такъв случай 365-дневният срок временно спира да тече за не повече от общо 180 дни, освен ако е оправдан по-дълъг период на спиране поради естеството на изисканите данни или поради изключителни обстоятелства.
                  
               
                     (6)
                  
                  
                     В съответствие с член 14, параграф 3 от Регламент (ЕС) № 528/2012 в рамките на 270 дни след получаване на препоръката на оценяващия компетентен орган Европейската агенция по химикали („Агенцията“) изготвя становище относно подновяването на одобрението на активното вещество и го представя пред Комисията.
                  
               
                     (7)
                  
                  
                     От изложеното по-горе става ясно, че поради причини извън контрола на заявителя има вероятност срокът на одобрението на хексафлумурон за употреба в биоциди от продуктов тип 18 да изтече преди да бъде взето решение относно подновяването му. Поради това е целесъобразно да се отложи датата на изтичане на срока на одобрението на хексафлумурон за употреба в биоциди от продуктов тип 18 за срок, който ще бъде достатъчно дълъг, за да се даде възможност за разглеждане на заявлението.
                  
               
                     (8)
                  
                  
                     С оглед на сроковете за оценка от страна на оценяващия компетентен орган, за изготвянето и представянето на становище от Агенцията, както и на срока, необходим за вземане на решение дали е изпълнено поне едно от условията, изброени в член 5, параграф 2, първа алинея от Регламент (ЕС) № 528/2012, и дали одобрението на хексафлумурон може съответно да бъде подновено, е целесъобразно датата на изтичане на срока на одобрението да бъде отложена до 30 септември 2024 г.
                  
               
                     (9)
                  
                  
                     Освен по отношение на датата на изтичане на срока на одобрението, хексафлумурон продължава да бъде одобрен за употреба в биоциди от продуктов тип 18, при условие че са спазени спецификациите и условията, определени в Регламент за изпълнение (ЕС) 2015/1982,
                  
               ПРИЕ НАСТОЯЩОТО РЕШЕНИЕ:
         
            Член 1
            Датата на изтичане на срока на одобрението на хексафлумурон за употреба в биоциди от продуктов тип 18 се отлага за 30 септември 2024 г.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено в Брюксел на 4 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 167, 27.6.2012 г., стр. 1.
         
            (2)  Регламент за изпълнение (ЕС) 2015/1982 на Комисията от 4 ноември 2015 г. за одобряване на хексафлумурон като съществуващо активно вещество за използване в биоциди за продуктов тип 18 (ОВ L 289, 5.11.2015 г., стр. 13).
         
            (3)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).